בס"ד , סיוון תשפ"ג , שבת פרשת בהעלותך

לבני הישיבה היקרים מאוד והוריהם

שלום רב .

**מה שלומכם ??**

אני מבקש לפתוח מידעון זה בחוויית ליל הלימוד בחג השבועות עם מאות בחורי הישיבה, בוגרים , הורים שהגיעו ללמוד עם הבנים ואורחים .

**מה היה בישיבה בשבועות בישיבה ??**

ידועה האימרה **"מי שלא ראה את שמחת בית השואבה בבית המקדש לא ראה שמחה מימיו".**

בחג השבועות הוספתי אמירה חדשה : "מי שלא ראה את לימוד התורה בשבועות בישיבת בנ"ע גבעת שמואל, לא ראה לימוד תורה שמח ופורה מימיו".

אני עדיין נרגש מליל הלימוד, שוחחתי ע"כ רבות בישיבה בכלל ובפרט למחזורי ח' – ט' – י'. אני מספר ע"כ בשמחה עצומה לחבריי וידידיי שהמעמד המיוחד של קבלת התורה בישיבה היה מרשים. בתי המדרש היו מלאים ביותר. כשהגעתי לישיבה בסביבות השעה 23.20 ועליתי לבית המדרש הגדול, כבר היו עשרות בחורים שלמדו בחברותות. דבר זה הפתיע אותי מאוד, הרי אמרנו שליל הלימוד יתחיל בשעה 23.30 ?? הבחורים התאספו בבית המדרש הגדול ונתתי שיעור פתיחה להמון בחורים בנושא – "מי שומר עלינו באמת"?? **לאחר השיעור** יצאתי לסיבוב בבתי המדרש הנוספים בישיבה, ודמעות שמחה עמדו בעיניי, למראה עשרות הבחורים שישבו ולמדו. בתי המדרש היו מלאים ואז הבחורים הוציאו שולחנות וכסאות מהכיתות והתחילו ללמוד ברחבי הישיבה. ומה קרה בהמשך הלילה ?? הגיעו לישיבה כ-50 **בני כיתות ז' תשפ"ד** ונתתי להם שיעור על המשמעות המיוחדת של ליל השבועות. כמובן שהרמי"ם למדו עם הבחורים כל הלילה ובמקביל היו שיעורים מעניינים למעוניינים. **ב"ה זכינו לקבוצת רמי"ם שהגיעו מרחבי גוש דן ומפ"ת שהגיעו ללמוד עם הבנים. אשרינו שזכינו לרמי"ם ובנים כאלו !!!!**

**בעוד שבועיים אנחנו עומדים לצאת לחופשת הקיץ. איך אירועי ליל חד השבועות מתקשר ליציאה לחופשה ??**

**ב"ה הבנים ספוגים בתורה ובעבודת ה', מדברים המון ונותנים המון שיעורים המעצימים את הבחורים לעבודת ה'. שאיפתנו – שלימוד זה יימשך בחופשת הקיץ, ולפחות באותה עוצמה.**

הישיבה תעשה כל שביכולתה שהבחורים ימשיכו ללמוד תורה גם בחופש , יתקיימו אי"ה מפגשים עם הרמי"ם במהלך החופש ונהיה בקשר מתמיד עם הבנים. כמובן שנפרסם את תוכניות הקיץ בוואטצפים להורים ולבנים.

**ועתה לפרשת השבוע – פרשת בהעלותך .**

בפרשתנו אנו נתקלים בפרשה המובדלת בעזרת שני נונים הפוכים ופרשייה זו שמוקפת בשני נונים איננה קשורה בכלל לפרשה .

**במדבר פרק י**

(כט) וַיֹּ֣אמֶר מֹשֶׁ֗ה לְ֠חֹבָב בֶּן־רְעוּאֵ֣ל הַמִּדְיָנִי֘ חֹתֵ֣ן מֹשֶׁה֒ נֹסְעִ֣ים׀ אֲנַ֗חְנוּ אֶל־הַמָּקוֹם֙ אֲשֶׁ֣ר אָמַ֣ר יְקֹוָ֔ק אֹת֖וֹ אֶתֵּ֣ן לָכֶ֑ם לְכָ֤ה אִתָּ֙נוּ֙ וְהֵטַ֣בְנוּ לָ֔ךְ כִּֽי־יְקֹוָ֥ק דִּבֶּר־ט֖וֹב עַל־יִשְׂרָאֵֽל: (ל) וַיֹּ֥אמֶר אֵלָ֖יו לֹ֣א אֵלֵ֑ךְ כִּ֧י אִם־אֶל־אַרְצִ֛י וְאֶל־מוֹלַדְתִּ֖י אֵלֵֽךְ:(לא) וַיֹּ֕אמֶר אַל־נָ֖א תַּעֲזֹ֣ב אֹתָ֑נוּ כִּ֣י׀ עַל־כֵּ֣ן יָדַ֗עְתָּ חֲנֹתֵ֙נוּ֙ בַּמִּדְבָּ֔ר וְהָיִ֥יתָ לָּ֖נוּ לְעֵינָֽיִם:(לב) וְהָיָ֖ה כִּי־תֵלֵ֣ךְ עִמָּ֑נוּ וְהָיָ֣ה׀ הַטּ֣וֹב הַה֗וּא אֲשֶׁ֨ר יֵיטִ֧יב יְקֹוָ֛ק עִמָּ֖נוּ וְהֵטַ֥בְנוּ לָֽךְ:(לג) וַיִּסְעוּ֙ מֵהַ֣ר יְקֹוָ֔ק דֶּ֖רֶךְ שְׁלֹ֣שֶׁת יָמִ֑ים וַאֲר֨וֹן בְּרִית־יְקֹוָ֜ק נֹסֵ֣עַ לִפְנֵיהֶ֗ם דֶּ֚רֶךְ שְׁלֹ֣שֶׁת יָמִ֔ים לָת֥וּר לָהֶ֖ם מְנוּחָֽה:(לד) וַעֲנַ֧ן יְקֹוָ֛ק עֲלֵיהֶ֖ם יוֹמָ֑ם בְּנָסְעָ֖ם מִן־הַֽמַּחֲנֶֽה: **(לה) וַיְהִ֛י בִּנְסֹ֥עַ הָאָרֹ֖ן וַיֹּ֣אמֶר מֹשֶׁ֑ה קוּמָ֣ה׀ יְקֹוָ֗ק וְיָפֻ֙צוּ֙ אֹֽיְבֶ֔יךָ וְיָנֻ֥סוּ מְשַׂנְאֶ֖יךָ מִפָּנֶֽיךָ: (לו) וּבְנֻחֹ֖ה יֹאמַ֑ר שׁוּבָ֣ה יְקֹוָ֔ק רִֽבְב֖וֹת אַלְפֵ֥י יִשְׂרָאֵֽל:**

וַיְהִ֤י הָעָם֙ כְּמִתְאֹ֣נְנִ֔ים רַ֖ע בְּאָזְנֵ֣י יְקֹוָ֑ק וַיִּשְׁמַ֤ע יְקֹוָק֙ וַיִּ֣חַר אַפּ֔וֹ וַתִּבְעַר־בָּם֙ אֵ֣שׁ יְקֹוָ֔ק וַתֹּ֖אכַל בִּקְצֵ֥ה הַֽמַּחֲנֶֽה: (ב) וַיִּצְעַ֥ק הָעָ֖ם אֶל־מֹשֶׁ֑ה וַיִּתְפַּלֵּ֤ל מֹשֶׁה֙ אֶל־יְקֹוָ֔ק וַתִּשְׁקַ֖ע הָאֵֽשׁ:(ג) וַיִּקְרָ֛א שֵֽׁם־הַמָּק֥וֹם הַה֖וּא תַּבְעֵרָ֑ה כִּֽי־בָעֲרָ֥ה בָ֖ם אֵ֥שׁ יְקֹוָֽק:(ד) וְהָֽאסַפְסֻף֙ אֲשֶׁ֣ר בְּקִרְבּ֔וֹ הִתְאַוּ֖וּ תַּאֲוָ֑ה וַיָּשֻׁ֣בוּ וַיִּבְכּ֗וּ גַּ֚ם בְּנֵ֣י יִשְׂרָאֵ֔ל וַיֹּ֣אמְר֔וּ מִ֥י יַאֲכִלֵ֖נוּ בָּשָֽׂר:(ה) זָכְַ֙נוּ֙ אֶת־הַדָּגָ֔ה אֲשֶׁר־נֹאכַ֥ל בְּמִצְרַ֖יִם חִנָּ֑ם אֵ֣ת הַקִּשֻּׁאִ֗ים וְאֵת֙ הָֽאֲבַטִּחִ֔ים וְאֶת־הֶחָצִ֥יר וְאֶת־ הַבְּצָלִ֖ים וְאֶת־הַשּׁוּמִֽים:(ו) וְעַתָּ֛ה נַפְשֵׁ֥נוּ יְבֵשָׁ֖ה אֵ֣ין כֹּ֑ל בִּלְתִּ֖י אֶל־הַמָּ֥ן עֵינֵֽינוּ:(ז) וְהַמָּ֕ן כִּזְרַע־גַּ֖ד ה֑וּא וְעֵינ֖וֹ כְּעֵ֥ין הַבְּדֹֽלַח:

**הפסוק "ויהי בנסוע" איננו קשור לפרשה הקודמת והבאה , ופרשה זו מוקפת ב-2 נונים .**הגמרא במסכת שבת בדף קט"ז. מגלה לנו מה תפקידה של פרשה זאת : **"ולמה כתבה כאן? כדי להפסיק בין פורענות ראשונה לפורענות שנייה" .** כלומר , התורה כותבת 2 נושאים שונים בהם עם ישראל חטאו, וכדי לא לצרף את הפורענויות אחת לשנייה , כתבו פסוק שאיננו קשור לפרשה, כדי להפסיק בין הפורענויות (שלא יהיה רצף בפורענויות).
מקריאה ראשונית בפרשה אנו מבחינים בפורענות השנייה הכתובה במפורש, והיא חטא המתאוננים. אולם הפורענות הראשונה נסתרת מעינינו וגם המפרשים מתקשים להסביר איזו פורענות הייתה בדיוק בפרשיה הראשונה לפני הפסוק של ויהי בנסוע.

**הרמב"ן** בפרק י' פסוק ל"ה ) מתעסק בשאלה זו ומביא אגדה מהגמרא במסכת שבת: **"שנסעו מהר סיני בשמחה כתינוק הבורח מבית הספר, אמרו שמא ירבה ויתן לנו מצות, וזהו ויסעו מהר ה', שהיה מחשבתם להסיע עצמן משם מפני שהוא הר ה', וזהו פורענות ראשונה".**

לפי הרמב"ן הפורענות הראשונה היא שהם ברחו מהר סיני כדי שה' לא יוסיף להם מצוות נוספות. כעת שהבנו מהי הפורענות הראשונה לפי הרמב"ן, חובה עלינו לברר מדוע בני ישראל שמחו כל כך לעזוב את מעמד קבלת התורה, שאליו כל כך רצו להגיע ???
אולי ניתן לנסות להבין את מצבם הרוחני של העם. אם נסתכל בתחילת המסעות, כתוב: (ט' – "ט)  **"ובהאריך הענן על המשכן ימים רבים ושמרו בני ישראל את משמרת יקוק ולא יסעו"** .

**הרמב"ן מסביר**: "וטעם ובהאריך הענן - לומר כי אם יאריך הענן על המשכן ימים רבים, והמקום ההוא איננו טוב בעיניהם והיו חפצים ומתאווים מאד לנסוע מן המקום, אעפ"כ לא יעברו על רצון השם. וזה טעם ושמרו בני ישראל את משמרת ה' ולא יסעו - כי מיראת השם ומשמרם משמרת מצוותו לא יסעו".

נראה מכאן שלמרות שכבר נמאס לעם ישראל מהשהייה הממושכת במקום אחד, הם  עצרו בעד עצמם מלעזוב את הר סיני מפני שה' ציווה אותם שעליהם לפעול על פי הדרכת עמוד הענן. לכן, כשה' יתב' הסיר מעליהם את הענן ו"שיחרר אותם", הם נטלו את תיקיהם ונסו "כתינוק הבורח מבית הספר".
**אני חושב שכעת ניתן להבין את האמירה של הרמב"ן, שבני ישראל הם "כתינוק הבורח מבית ספר".**

**הרמב"ם כותב בהלכות תשובה פרק א הלכה א**:
"אל יאמר אדם הריני עושה מצות התורה ועוסק בחכמתה כדי שאקבל כל הברכות הכתובות בה או כדי שאזכה לחיי העולם הבא, ואפרוש מן העבירות שהזהירה תורה מהן כדי שאנצל מן הקללות הכתובות בתורה או כדי שלא אכרת מחיי העולם הבא, אין ראוי לעבוד את ה' על הדרך הזה, שהעובד על דרך זה הוא עובד מיראה ואינה מעלת הנביאים ולא מעלת החכמים, ואין עובדים ה' על דרך זה אלא עמי הארץ והנשים והקטנים שמחנכין אותן לעבוד מיראה עד שתרבה דעתן ויעבדו מאהבה".

 **יש שתי דרכים מרכזיות בעבודת ה'. היראה והאהבה.**מה גורם לתלמיד לברוח מבית הספר , הוא לא יודע שבית הספר נועד לעזור ולקדם אותו ???
אלא שהמציאות של הענישה והגבולות שמציבים לו, משכיחה ממנו את המטרה הסופית שלשמה הוא נמצא שם וכשנשמע הצלצול הוא נס כל עוד נפשו בו, כל זה יוצר מציאות שהוא לומד בבית הספר מיראה ולא מאהבה.

לפי האגדה נראה להסביר שבנ"י היו "כתינוק הבורח מבית הספר" משום שהייתה חסרה בבנ"י את עבודת ה' מאהבה ולכן כשניתנה להם האפשרות לברוח הם ברחו , כפי שהרמב"ן אומר "כי מיראת השם ומשמרם משמרת מצוותו לא יסעו".

מצד שני, אפשר להסביר לפי ההבנה במילה תינוק כפי שאנו יודעים, אינו מפותח מהסיבה הפשוטה שהוא עוד לא הגיע לבגרות (או בלשון הגמרא – ילד שלא הגיע למצוות). **אפשר להסביר** שבנ"י היו כתינוק – בנ"י לא היו בוגרים רוחנית ועבדו את ה' מיראה . אומנם הם שמרו את משמרת ה' כשהאריך עמוד הענן והלכו בדרכיו שזה מצביע על מעלה טובה בעבודת ה של בנ"י , אך עדיין לא הגיעו לעבודת ה' מאהבה כפי שהרמב"ם אומר שאת הקטנים מחנכים לעבודת ה' מיראה כשלב ראשוני ובעתיד שיתבגרו יגיעו גם לעבודת ה' מאהבה .

ומכאן ניתן לסכם שהפורענות הראשונה הייתה – שעם ישראל בתחילת דרכם עבדו את ה' ביראה ולא מתוך אהבה.

**בניי היקרים מאוד.**

בישיבתנו ב"ה החינוך והעשייה הערכית שכוללת את כל הנעשה בישיבה , נעשית מתוך אהבה גדולה לתלמידים. נכון שצריך וב"ה הגבולות ברורים לכולנו , אך השאיפה לא לעבוד את ה' ולא לעשות את הדברים בישיבה מתוך יראה אלא מתוך אהבה גדולה, ואז עושים את הדברים מכל הלב.

**ומכאן – אנו רוצים להודות מאוד , באהבה גדולה, לצוות הרמי"ם והמורים על כל העשייה החינוכית בשנה זו, תודה על החשיבה והעשייה המרובה, תודה על שליחות אמתית של כל אחת ואחד לטובת בני הישיבה.**

**תודה מיוחדת לרמי"ם ז' , לרמי"ם ח' , לרכזי השכבות האלו, למורים ולמורות שיצאו לטיולים השנתיים בשבוע הבא , אין מלים בפי כדי להודות על כל העשייה שלכם . תודה רבה !!!!!**

**"ילכו מחיל אל חיל" - ביום חמישי הקרוב אי"ה ייערך ערב שורשים לסבים וסבתות, הורים ובני כיתות ז' היקרים.**

שנזכה אי"ה להתבגר רוחנית ולהגיע לעבודת ה' מיראה ומאהבה גם יחד , ושנזכה לסיים את השנה בשמחה ובבריאות טובה.

אוהבכם מאוד

שבת שלום ומבורך

שרגא פרוכטר – ראש הישיבה

**הודעות להורים**

1. **סיירות הקודש של הישיבה יוצאות לסיור בצפון.**

כידוע , סיירות הקודש בכיתות ח' – י"א התחילו לפעול בתוכנית ייחודית בתחילת השנה. מידי שבוע נפגשים כ-25-30 תלמידים לשעתיים ולומדים ברמה גבוהה מאוד לימודי קודש שלא נלמדים בכיתות. במסגרת התוכנית הבנים יצאו לסיורים בישיבות הסדר ובישיבת מרכז הרב במהלך השנה, לטובת יום לימוד תורה בישיבה גבוהה.

לסיכום השנה – הבנים יצאו ביום שלישי הקרוב י"ז סיוון לישיבת ההסדר בחיספין, יתפללו שחרית בישיבה וישמעו שיעור מפי ראש הישיבה.

לאחר מכן הבנים יצאו לטיול בנחל בצפון, ובע"ה הצו'פרים במסע זה יהיו רבים וטובים.

בע"ה בשנה"ל תשפ"ד נמשיך ונרחיב את הפעילות בסיירות הקודש.

1. **יום ספורט – כיתות ט' .**

יום ספורט לכיתות ט' יתקיים אי"ה ביום שלישי הקרוב, י"ז סיוון 6/6 במגרשי הספורט בקרית אונו.

צפו להפתעות.

1. **שבתות ישיבה ברמות שפירא – כיתות ח' וכיתות י"ב.**

בשבת הבאה אי"ה , שבת פרשת שלח יצאו בני כיתות ח' ובני כיתות י"ב לסמינריון ברמות שפירא.

כמובן שלכל מחזור יהיה את המתחם שלו.

תוכנית השבת תתפרסם בתחילת השבוע ע"י רכזי המחזור.

1. **ערב שורשים תשפ"ג – סבים , סבתות ובני כיתות ז'.**

ערב שורשים יתקיים אי"ה בשבוע הקרוב, ביום חמישי י"ט סיוון 8/6 החל מהשעה 19.30.

בערב זה נתחבר למסורת המשפחתית ולשרשרת הדורות של התלמידים , באמצעות מאכלים, סיפורים משמעותיים וחוויות נוספות.

הסבתות , הסבים , ההורים וכמובן בני כיתות ז' מוזמנים בשמחה.

1. **סיור אהבת הארץ בירושלים – כיתות ז'.**

סיור אהבת הארץ לבני ז' יתקיים אי"ה ביום ראשון הבא, כ"ב סיוון 11/6 במשך כל היום.

התוכנית עשירה ומגוונת.

במסגרת הסיור הבנים יבקרו במקומות עליהם למדן במהלך השנה – מוזיאון אסירי המחתרות ובגבעת התחמושת.

1. **ברכה לבני כיתות ט' שעברו יחידת בגרות במחשבת ישראל**

**כידוע לכם, בני כיתות ט' בישיבתנו לומדים מידי שנה תוכנית ייחודית במחשבת ישראל. כל תלמיד בישיבה עובר בגרות 5 יח"ל במחשבת ישראל עד כיתה י"ב . בני כיתות ט' עוברים יחידת בגרות אחת מתוך ה-5 .**

ביום ראשון הבא אי"ה , כ"ב סיוון 11/6 יעברו בני כיתות ט' את יחידת הבגרות במח"י.

יישר כוח גדול לרכז מח"י בישיבה הרב עמיחי זונטג, ולרמי"ם המלמדים את התוכנית בכיתות ט'.

**אנו מאחלים לבנים הצלחה רבה במבחן.**